ኣብ መቓቕሮ ክልተ ዉድባት ተኪኤ ንበዓልቲ ኪዳኑ ምስ ሓሙሽተ ቈልዑ ገዲፉላ ራሕሪሑዋ ክኸይድ ... "ጕዳይ ሃገርዶ ይዓቢ ጕዳይ ቤተ-ሰብ?" ኣብ ዚብል ዉሽጣዊ መጐተ ተጸሚዱ ምንባብ ሕልና ኣንባቢ'ዩ ዚትንክፍ። ከም ሓቁ፡ "ሰብዶ ካብ ሕልንኡ፡ ካብ ገዛእ ርእሱ፡ ካብ ፍቕሪ ስድራ-ቤቱ ክሃድም ይኽእል'ዩ?" ዘኣመሰሉ ዉሽጣውያን ሕቶታት በጨቕ ከም ዝብሉ ዀይኑ'ዩ። እቲ ሽዑ ኣዝዩ ዓዚዙ ዝነበረ ሽግር ኤርትራውያን ከመይ ኢሎም ናብ ጀብሃ ይዅን ሻዕብያ ይስለፉ ከም ዝነበሩ'ዩ። እታ መጽሓፍ ህዝቢ ኣብ መንጎ ተቐርቂሩ ከም ዝነበረ ኣጕሊሓ'ያ ተርኢ፣ ተኪኤ ንባዕሉ ክሳብ ክንደይ ተቐርቂሩ ከም ዝነበረ ከዘንቱ ምንባብ ንልቢ ኣንባቢ ቅርጥማት ይፈጥረሉ። ካብ ሓደ ምድሪ-ቤት፡ ካብ ሓደ ኸባቢ፡ ካብ ሓደ ገዛ ገሊኦም ናብ ጀብሃ ገሊኦም ናብ ሻዕብያ ዝኸድሉ እዋን'ዩ ነይሩ። ህዝቢ ኤርትራ ልቡ ሸፊቱ ስለ ዝነበረ መንግስቲ ደርጊ ክንደይ ግዕዘይ ይኣልም ከም ዝነበረ፡ ምስኡ ኸኣ ልቢ ህዝቢ ከመይ ኢሉ ከም ዝተኸፍለ - ህዝቢ ኤርትራ ፍርቁ ምስ ተሓኤ ፍርቁ ድማ ምስ ህዝባዊ ግንባር ስለ ዝነበረ። .... ቍርጽራጽ ዛንታታት .... እቲ ዛንታ ገድሊ ሰብኣዊ ሸነኻቱ ክትርእዮ ብሓቂ'ዩ ዜገርም። ዘይተነግረ'ምበር ዘይተገብረ ኣይነበረን። ንስድራ ክትፋነዎም፡ ወይ ከኣ ንስድራኻ ከይነገርካ ንሜዳ ንኽትስዋእ ምኻድ፣ ንቡር ሓዳሮም ገዲፎም ኣብ ሜዳ ክስለፉ ምርኣይ፣ ከድዓት ዘኸተሎዎ ስቓይን ማእሰርትን ምርሻንን፡ ጅግንነት ዝጠለቦ መስዋእትነት፡ ስቱራት ተጋደልቲ ዝረኽቦም ዝነበረ ምጾት... ወዘተ ከመይ'ሉ ይከናወን ከም ዝነበረ ምዝካር ልክዕ ከም ዜባህርር ሕልሚ'ዩ። ተኪኤ "ካብ ዉሽጢ ሕልና ፈልፊሉ ዚመጽእ ተወፋይነት'ኮ'ዩ" እናበለ'ዩ ዚገልጾ። ኵሉ ዝተጋደለ ዘበለ ነናቱ ዛንታ ኣሎዎ። እቲ ዘሕዝን ግን ዛንትኡ ስለ ዘይተሰነደ ዕላል ዀይኑ ተሪፉ። እንተ ተኪኤ ብዛዕባ እቶም ብሞያሌ ገይሮም ንኬንያ ዝኣተዉ፡ ገሊኦም ንሶማል ዝሰገሩ፡ ኣብ ኣዲስ ኣበባ ተኣሲሮም ዝተረፉ፡ ኣብ ኣስመራ ዝተቐትሉ፡ ሓደ-ብሓደ ዛንትኦም ክነግር ከሎ ነቲ ታሪኽ ህያው ይገብሮ። እቲ ዝዓበየ ማህሰይቲ ኣብ'ቶም ኣብ ስራሕ ዓለም ኣትዮም ዝነበሩ፡ ንዅሉ ራሕሪሖም፡ ንስድራና ክንከውን ከይበሉ፡ ንሃገሮም ክብሉ ኵሉ እንትናኦም ክውፍዩ ምርኣይ ዘገርም ተርእዮ ነበረ። ጕዳይ ሃገር ከካናውኑ ዝኣትዉዎ ዝነበሩ ሓደጋ፡ ዘጋጥሞም ዝነበረ ፈተነ፡ ከም ንቡር ወሲዶም በቓ ብትኽ ... ዕዝር ... ንመስዋእትነት። ሰብ ፋሕ-ጭንግራሕ ኣትዩዎ ኔው ነጀው ክብል፡ ኣዴታት ምስ ቆልዑተን ካብ ዓዲ ንዓዲ ክስደዳ፡ ኤርትራውያን ነፈርቲ ክጨውዩ፡ ፊዳኢን ኣብ ከተማ ኣትዮም ተጻባእቲ ክቐትሉ፡ 'ኣነ ጥዑም እናበላዕኩ፡ ኣብ ዓራት እንደቀስኩ፡ መሳቶይ ከኣ ኣብ በረኻ' ዘስምዕ ንሕልና ዝድርኽ ዘመን'ዩ ነይሩ። እወ!
